書生嘆
作者：陸游
朝代：宋

paragraphs: 君不見城中小兒計不疏，賣漿賣餅活有餘。
夜歸無事喚儔侶，醉倒往往眠街衢。
又不見壟頭男子手把鉏，丁字不識稱農夫。
筋力雖勞憂患少，春秋社飲常歡娱。
可憐秀才最誤計，一生衣食囊中書。
聲名纔出衆毁集，中道不復能他圖。
抱書餓死在空谷，人雖可罪汝亦愚。
嗚呼人雖可罪汝亦愚，曼倩豈即賢侏儒。